
	« Σειρά  Διαλέξεων Ανοικτού  Πανεπιστημίου  Κύπρου»   ( 3ος κύκλος )


	Διάλεξη

του Εντεταλμένου Ερευνητή στο Εθνικό Ίδρυμα Ερευνών
(Ινστιτούτο Ιστορικών Ερευνών / Τομέας Νεοελληνικών Ερευνών)
κ. Νικήτα Σινιόσογλου
με θέμα

Απατεώνας ή ιδιοφυΐα;
Αναζητώντας νόημα στον βίο και στην πολιτεία του Κωνσταντίνου Σιμωνίδη,
του μεγαλύτερου πλαστογράφου στην ιστορία της φιλολογίας

στο Σπίτι της Κύπρου


Με τη διάλεξη του Εντεταλμένου Ερευνητή στο Εθνικό Ίδρυμα Ερευνών (Ινστιτούτο Ιστορικών Ερευνών / Τομέας Νεοελληνικών Ερευνών) κ. Νικήτα Σινιόσογλου, με θέμα Απατεώνας ή ιδιοφυΐα; Αναζητώντας νόημα στον βίο και στην πολιτεία του Κωνσταντίνου Σιμωνίδη (1820-?), του μεγαλύτερου πλαστογράφου στην ιστορία της φιλολογίας, συνεχίστηκε την Τετάρτη 3 Απριλίου 2019, στο Σπίτι της Κύπρου στην Αθήνα, ο 3ος κύκλος της «Σειράς Διαλέξεων Ανοικτού Πανεπιστημίου Κύπρου».
Η «Σειρά» συνδιοργανώνεται από το Σπίτι της Κύπρου, το Ανοικτό Πανεπιστήμιο Κύπρου και τον Ελληνικό Πολιτιστικό Όμιλο Κυπρίων Ελλάδος, στο πλαίσιο της συνεργασίας και γόνιμης σύμπραξης των τριών φορέων, με στόχο την ανάδειξη θεμάτων εκπαιδευτικού, πολιτιστικού, ιστορικού και κοινωνικού ενδιαφέροντος που αφορούν στην Κύπρο και την Ελλάδα.

Τον κ. Σινιόσογλου καλωσόρισε στο Σπίτι της Κύπρου ο Μορφωτικός Λειτουργός κ. Τάκης Βοΐλας. Χαιρετισμό απεύθυνε ο Διευθυντής Διοίκησης και Οικονομικών του Ανοικτού Πανεπιστημίου Κύπρου κ. Χριστόφορος Χριστοδουλίδης ο οποίος αναφέρθηκε στο σημαντικό ερευνητικό, διδακτικό και συγγραφικό έργο του ομιλητή.
Όπως επεσήμανε στη διάλεξή του ο κ. Σινιόσογλου, «ο Κωνσταντίνος Σιμωνίδης (1820/1824-1867?), ο πλέον αλλόκοτος και ικανός πλαστογράφος αρχαίων κειμένων που γνώρισε η Ιστορία, οπωσδήποτε εκκεντρικός προβοκάτορας και τυχοδιώκτης, ενδεχομένως φαντασιοκόπος και μυθομανής, δεν ήταν απλώς ένας ιδιοφυής τσαρλατάνος ή απατεώνας. Ούτε περιορίζονται τα κίνητρά στην παθολογική ανάγκη να σαμποτάρει την ακαδημαϊκή κοινότητα, να χλευάσει τη σεβάσμια επιστήμη της Κλασικής Φιλολογίας ή να εξαπατήσει και να απορρίψει κάθε αυθεντία. Μα και σε κάποιο βαθμό μόνον υπηρετεί ο Σιμωνίδης τον αντιδυτικισμό και τον εθνικισμό της εποχής, όταν το έργο του αποκτά μια πολιτική διάσταση. Κυρίως υπονομεύει την νεωτερική εμμονή με την γνησιότητα, και την ματαιόδοξη λατρεία του αυθεντικού, ώσπου υπερβαίνει την ακαδημαϊκώς ορθή συνάρτηση ήθους και επιστημονικής μεθόδου. Η αντι-φιλολογία του είναι η παράδοξη κατάσταση, όπου η φιλολογία στρέφεται εναντίον του εαυτού της χωρίς κανένα άλλοθι πως πρόκειται για λογοτεχνία. Δημιουργείται τότε μια ανεξερεύνητη γκρίζα ζώνη ανάμεσα στην φιλολογική παράδοση και στην πρόσληψή της όπου τα πάντα είναι δυνατά».
Ακολούθησε ενδιαφέρουσα συζήτηση με τη συμμετοχή του ακροατηρίου. 

4 Απριλίου 2019

